- Undgå at åbne døren, hvis ikke du har en aftale. Kontakt først hjemmehjælp eller andet kontor, hvis du ikke venter besøg, og åben aldrig døren før aftalen er bekræftet. Sådan lyder rådet fra Henrik Skals fra Himmerlands Politi der i øjeblikket arbejder på at opklare det tricktyveri der i sidste uge gik ud over en 96-årig kvinde fra Hadsund. Tyven udgav sig for at være fra det lokale vandværk. I Hirtshals klædte en tyv sig ud som sygeplejeske og fik dermed adgang til en 93-årig beboers ejendom. - Alle hjemmehjælpere og andre der bør have adgang til beboerens ejendom har et ID-kort. Vi vil indskærpe overfor de ældre, at de skal passe på sig selv og bede om at se dette kort. Samtidig opfordrer vi også de ældre til at låse døren, noget vi ikke tidligere har gjort, fortæller Gitte Hansen fra hjemmeplejen i Hadsund. Politiet modtager gerne oplysninger der kan føre til opklaringen af de to sager. Nummeret er 114.

Referat:
To tilfælde af tricktyve i Nordjylland har gjort ældre borgere bekymrede. Nu giver hjemmehjælpere og Politi gode råd.